In nomine sancte et individue Trinitatis. Digna memoratu scripto commendare decrevit antiquitas, ne vitæ brevitate et labili hominum memoria detur iniquis pervertendi facultas. Quapropter ego Willermus, Nivernensis comes, notificandum propono tam futuris quam presentibus, quoniam beneficia quæ pater meus, ob remedium animæ suæ et matris meæ suorumque parentum, fratribus in ecclesia Beatæ-Mariæ Autisiodorensis regulariter Deo servientibus eorumdemque sororibus, sub testibus denominatis, domno videlicet Iterio de Sancto-Mariano, Roberto preposito, Guidone de Sancto-Mamerto, contulit, laudans approbo. Verum et ne de eisdem aliqua imposterum dampnosa fratribus predictis suboriatur controversia, ipsa beneficia denomino. Terram scilicet certis limitibus diffinitam in loco quem vulgus Vetera-Prata appellare consueverat, nunc autem ipsi fratres cognominant Capellam; molendinum etiam cum stagno cujus edificium et excursus aquæ est in terra Sancti-Germani, pro annuali censu sex nummorum ad Gurgi villico ipsius sancti infra octabas kalendarum octobris persolvendorum. Item terram in territorio quod dicitur Preajen, certis finibus terminatam. Quod si de pratis eidem terræ adjacentibus ab hominibus qui possident quid adquirere poterunt, si pratorum census comitis fuerit, absque censu possidebunt. Item in nemoribus suis quorum nomina sunt hec: Bar et Thol arbores infructuosas quæ mortuum nemus appellantur ad comburendum, reliquas vero ad domos sororum, quot necesse fuerit, edificandas. Preterea super fluvium Belche sedem unius molendini et aquæ excursum per terram suam superius et inferius molendino necessarium ac terram jacentem inter excursum aquæ superiorem et prata inferius posita, necnon et viam ad molendinum ducentem. Ut ergo hec memorata beneficia prefatis fratribus rata et inconvulsa in legitima possessione permaneant, scripto commendavi sigillique mei impressione confirmavi. Huic vero laudationi meæ, in Autosiodorensi domo mea habitæ, isti testes interfuerunt magister Stephanus; Robertus, prepositus; Raaldus, nummularius; Johannes, cellerarius. Actum est autem, anno ab Incarnatione Domini Mº Cº XLº VIIº; anno vero consulatus mei primo.